Στο στόχαστρο της Διεύθυνσης Δίωξης Ηλεκτρονικού Εγκλήματος για παραβίαση πνευματικής ιδιοκτησίας μπήκαν τέσσερις Έλληνες που αναρτούσαν παράνομα τηλεοπτικό περιεχόμενο στο μεγαλύτερο πειρατικό site στην Ελλάδα. Ο λόγος για το Pirate Bay, ιστοσελίδα μέσω της οποίας οι χρήστες μπορούν να "κατεβάσουν" παράνομα ταινίες και σειρές μέσω torrents.

Σύμφωνα με την ανακοίνωση της αστυνομίας, σχηματίστηκαν δικογραφίες, για παραβάσεις του νόμου για την πνευματική ιδιοκτησία, σε βάρος 4 ημεδαπών και συγκεκριμένα, μίας 33χρονης και 3 αντρών, ηλικίας 53,59 και 70 ετών, εκ των οποίων ο 59χρονος συνελήφθη στα όρια της αυτόφωρης διαδικασίας.

Για τη διερεύνηση της υπόθεσης προηγήθηκε μηνυτήρια αναφορά εταιρείας που κατείχε πνευματικά δικαιώματα τηλεοπτικών σειρών.

Σύμφωνα με την καταγγελία, οι δράστες αφού κατάφεραν να αποκτήσουν με διάφορους τρόπους πρόσβαση στις τηλεοπτικές σειρές, προβαίνουν στην ανάρτηση τους στο διαδίκτυο και στο διαμοιρασμό τους, μέσω της διαδικτυακής πλατφόρμας, χωρίς να διαθέτουν νόμιμη άδεια.

Στο πλαίσιο αυτό ανατέθηκε στη Διεύθυνση Δίωξης Ηλεκτρονικού Εγκλήματος η διενέργεια προκαταρκτικής εξέτασης από την Εισαγγελία Πρωτοδικών Αθηνών.

Για την εμπεριστατωμένη και ολοκληρωμένη διερεύνηση της υπόθεσης, διενεργήθηκε ενδελεχής ψηφιακή έρευνα και ανάλυση των ηλεκτρονικών ιχνών και ψηφιακών δεδομένων – στοιχείων της υπόθεσης, ενώ πραγματοποιήθηκε αλληλογραφία με τις αρμόδιες εταιρείες και παρόχους υπηρεσιών διαδικτύου και προέκυψαν ως κάτοχοι επίμαχων ηλεκτρονικών ιχνών, οι ανωτέρω τέσσερις συνδρομητές διαδικτύου.

Ακολούθως, προχθές (28 Ιουνίου 2017) στο πλαίσιο οργανωμένης αστυνομικής επιχείρησης, κλιμάκια αστυνομικών της Διεύθυνσης Δίωξης Ηλεκτρονικού Εγκλήματος, παρουσία δικαστικών λειτουργών και με τη συνδρομή των τοπικών αστυνομικών Υπηρεσιών πραγματοποίησαν ταυτόχρονες έρευνες σε κατοικίες σε Εύβοια, Κόρινθο και Αττική, όπου βρέθηκαν και κατασχέθηκαν:

Στην κατοικία της 33χρονης, σκληρός δίσκος.

Στην κατοικία του 53χρονου, 2 σκληροί δίσκοι.

Στην κατοικία του 59χρονου, 4 σκληροί δίσκοι, 2 φορητοί ηλεκτρονικοί υπολογιστές και (464) ψηφιακοί δίσκοι (D.V.D.) τηλεοπτικών σειρών.

Στην κατοικία του 70χρονου, φορητός ηλεκτρονικός υπολογιστής και 117 ψηφιακοί δίσκοι (D.V.D.) τηλεοπτικών σειρών.

Από την επιτόπια έρευνα στα ψηφιακά μέσα που βρέθηκαν στην κατοικία του 59χρονου, διακριβώθηκε ότι περιείχαν χιλιάδες αρχεία βίντεο με επεισόδια των τηλεοπτικών σειρών, τα πνευματικά δικαιώματα των οποίων ανήκουν στην ανωτέρω εταιρεία, ενώ τουλάχιστον (6) από αυτά διαμοιράζονταν, σε χρήστες του διαδικτύου.

Παράλληλα, διακριβώθηκε ότι ο συλληφθείς διατηρούσε λογαριασμό σε διαδικτυακή πλατφόρμα διαμοιρασμού αρχείων, μέσω του οποίου, από τον περασμένο Μάρτιο είχε ανεβάσει (upload), (70) αρχεία η πλειοψηφία των οποίων αφορά τις επίμαχες τηλεοπτικές σειρές.

Τα κατασχεθέντα ψηφιακά πειστήρια, θα αποσταλούν στη Διεύθυνση Εγκληματολογικών Ερευνών, για τη διενέργεια των σχετικών εργαστηριακών εξετάσεων.

Ο συλληφθείς με τη δικογραφία που σχηματίστηκε σε βάρος του οδηγήθηκε στον αρμόδιο Εισαγγελέα και παραπέμφθηκε για ανάκριση, ενώ η δικογραφία που σχηματίστηκε σε βάρος των υπολοίπων θα υποβληθεί στην Εισαγγελία Πρωτοδικών Αθηνών.